Nora Arnezeder. Nora Arnezeder (1989-yil 8-mayda tugʻilgan) – fransuz aktrisasi va qoʻshiqchisi. Eng istiqbolli aktrisa uchun beriladigan "Lumières mukofoti" sovrindori. Hayoti. Nora Arnezeder 1989-yil 8-mayda Fransiyaning Parij shahrida tugʻilgan. Uning otasi Volfgang Arnezeder avstriyalik katolik, onasi Piera Schinasi esa misrlik yahudiy ayol edi. U oʻrta maktabda oʻqib yurganida, Cours Florent drama maktabida aktyorlik, raqs va qoʻshiqchilik boʻyicha tahsil olgan. Karyerasi. Nora Arnezederning birinchi asosiy roli 2008-yilda rejissyor Christophe Barratier tomonidan suratga olingan „Paris 36“ () filmida boʻlgan. Bu filmdagi roli uchun u "Lumières mukofotini", shuningdek, "Étoile d’Or mukofotini" (Fransuz kinosining oltin yulduzlari) ham qoʻlga kiritgan. Filmda Arnezeder 82-Oskar mukofotlarida „Eng yaxshi original qoʻshiq“ nominatsiyasiga nomzod boʻlgan „Loin de Paname“ qoʻshigʻini ijro etgan. 2009-yilda Arnezeder Guerlain firmasining L’Idylle atiri uchun brend yuzi boʻlgan. Arnezeder 2012-yilda Amerikaning „Safe House“ triller filmida Ryan Reynoldsning sevgilisi rolini oʻynagan. Oʻsha yili u "Sundance kinofestivalida" taqdim etilgan „The Words“ nomli Amerika drama filmida Celia rolini ijro etgan. Shuningdek, „Maniac“ nomli qoʻrqinchli slasher filmda ham rol oʻynagan. 2013-yilda u Ariel Zeitoun rejissyori boʻlgan „Angélique“ dramatik sarguzasht filmida bosh rolni ijro etgan. U "CBS" kanalida namoyish etilgan „Zoo“ teleserialining dastlabki ikki (2015-2017) mavsumida fransuz razvedka tergovchisi Chloe Tousignant rolini oʻynagan. Arnezeder 2014-yil va 2018-yillar oraligʻida „Mozart in the Jungle“ serialining 6 ta epizodida Anna Maria rolini oʻynagan. U 2018-yilda YouTube Premium (sobiq YouTube Red) obunachilari uchun taqdim etilgan „Origin“ nomli ilmiy-fantastik seriyaning bir mavsumida Evelyn Rey rolini oʻynagan. 2021-yilda Arnezeder Zack Snyderning Netflix tomonidan taqdim etilgan „Army of the Dead“ filmida Lilly „The Coyote“ rolini oʻynagan. U, shuningdek, Paramount+ tomonidan suratga olingan „The Offer“ mini-serialida ham rol oʻynagan. Nora 2021-yilda ingliz tilidagi „Tides“ („The Colony“) nomli nemis-shveytsariya ilmiy-fantastik triller filmida Blake rolini ijro etgan.